[{"text_idx": "#000006", "text": "Vice Prezidente eleitu Asosiasaun Nasional Produtor Fini Komersial Timor \u2013 Leste (Anaprofiko TL), ba periodu 2023 \u2013 2028, Samuel Soares, dehan daudaun ne\u2019e, Governu kontinua sosa fo\u2019os husi rai liur, tanba produsaun ai \u2013 han iha rai laran, liu \u2013liu fo\u2019os kontinua menus."}, {"text_idx": "#000009", "text": "Tanba ne\u2019e, nia espika katak, bainhira sidadaun agrikultor, inklui grupu asosiasaun agrikultores nasional sira iha teritoria tomak, iha vontade no servisu ho badinas, hamoris fali to\u2019os no natar abandonado sira, inklui apoiu husi parte hotu, liu \u2013liu Governu iha futuru mai, Timor \u2013 Leste, sei hamenus dependensi ai- han ba rai seluk."}, {"text_idx": "#000010", "text": "\u201cKlaru katak atu hamenus dependensia ai \u2013 han ba Nasaun seluk, ha\u2019u fiar katak, lao\u0301s agora kedas ita hapara. Atu minimiza ka hapara dependensia ai \u2013 han grupu agrikutor sira hotu, tenke iha seriedade hodi hasa\u2019e produsaun iha rai laran. Maibe\u0301 presiza intervensaun Governu nian hodi fo\u0301 apoiu direta no indereta,\u201d Samuel hato\u2019o kestaun ne\u2019e ba Time Timor liuhusi entrevista iha nia knar fatin Faulara, Dom \u2013 Aleixo, Dili, segunda(24/04)."}, {"text_idx": "#000011", "text": "Samuel esplika ho klean, hodi rekon\u0303ese katak, durante ne\u2019e, tuir nia observasaun grupu asosiasaun agrikultor sira iha duni vontade servisu hodi hasa\u2019e produsaun sira maibe\u0301 seidauk hetan atensaun didiak espesialmente husi Governu."}, {"text_idx": "#000012", "text": "\u201cIta nia Grupu agrikultor sira iha rai laran, tuir ami nia observasaun sira iha vontade servisu maibe\u0301 ita labele kompete tanba primeiru ita sei uza sistema agrikultura tradisional. Problema Segundu falta finanseira no falta ai \u2013 moruk/adubu ba kuidadu ai- han sira ne\u2019ebe kuda iha to\u2019os no natar\u201d. Nia hato\u2019o hodi hakotu."}, {"text_idx": "#000013", "text": "Iha fatin hanesan Presidente Anaprofiko \u2013 TL, Ilidio M. Mauterc\u0327a, fo\u0301 nia hanoin katak, ba Futuru setor Agrikultura mak sei subtitui fali setor petroleum tanba mina sei maran, maibe\u0301 setor agrikultura sei la maran hanesan mina."}, {"text_idx": "#000014", "text": "\u201cDurante ne\u2019e, ita nia reseita sei depende hela ba reseita mina rai nian. Maibe\u0301 bainhira ita dezenvolve didiak fali setor agrikultura, mal nutrisaun sei lakon, saude sei di\u2019ak, kuandu barak ona bele lori ba merkadu regional no internasional, ida ne\u2019e sei lahotu\u201d hato\u2019o husi Ilidio."}, {"text_idx": "#000015", "text": "Tanba ne\u2019e, hanesan sidadaun\u2019 husu mos ba Governu ne\u2019ebe\u0301 mai, presiza tau atensaun di\u2019ak ba setor agrikultura tanba sei fo\u0301 vantajen bot ba povu no Nasaun, liu \u2013liu povu ki\u2019ik ho rendimentu nato\u2019on."}, {"text_idx": "#000016", "text": "\u201cBa Governu ne\u2019ebe\u0301 mai tenke hanoin ona katak, durante tinan 20 ne\u2019e, setor agrikultra dezenvolve to\u2019o ona iha ne\u2019ebe\u0301. Ita tenke iha vizaun diak ba setor agrikultura ne\u2019e rasik. Se karik iha mudansa klimatika saida mak presiza halo tanba setor agrikultura nu\u2019udar fuan ba Nasaun\u201d. Rekonese hodi hakotu."}, {"text_idx": "#000017", "text": "Husi parte seluk media ne\u2019e hakarak relata katak, dadus internasional balu dehan, tama ba tinan 2030, bainhira produsaun rai laran laiha mudansa mak Timor \u2013 Leste, sei depende ai \u2013 han ba Nasaun seluk entre 80 to\u2019o 90%, tanba kauza ida to\u2019os no natar potensial sira kontinua abandonadu no menus tebes investimentu ba setor agrikultura iha Pai\u0301s ida ne\u2019e.***(TTM)"}]